Angela Chalmers

Angela Chalmers (s. 6. syyskuuta 1963 Brandon, Manitoba, Kanada) on kanadalainen juoksija ja olympiamitalisti. Hän kilpaili 1 500 ja 3 000 metrillä sekä osallistui myös kansainvälisiin maastojuoksukilpailuihin. Chalmersin parhaat saavutukset ovat 3 000 metrillä. Hän voitti siinä olympiapronssia sekä kaksi Kansainyhteisönkisojen mestaruutta ja Pan-Amerikan kisojen hopeaa.

Nuoruus ja juoksu-uran alku 
Angela Chalmers syntyi Manitoban Brandonissa vuonna 1963. Hänen äitinsä oli sioux ja hänen isänsä skotlantilais-kanadalaiset sukujuuret omannut sotilas. Chalmersit muuttivat monesti, mutta high schoolinsa Angela kävi Brandonissa. Hän kilpaili lapsena ja nuorena paljon veljiensä kanssa. Hän kertoi myöhemmin kilpailun opettaneen hänelle kovuutta, kilpailuhenkisyyttä ja tahtoa pärjätä.

Chalmersin juoksu-ura alkoi high schoolissa, missä hän voitti Manitoban provinssimestaruuden 400, 800 ja 1 500 metrin juoksussa. Chalmers sai urheilustipendin Pohjois-Arizonan yliopistoon, missä hän voitti vuonna 1986 NCAA:n maastojuoksumestaruuden.

Chalmers oli vuonna 1981 mukana Canada Summer Games -tapahtumassa, missä hän nousi kansalliseen tietoisuuteen. Canada Games on kahden vuoden välein järjestettävä Kanadan provinssien ja territorien välinen urheilutapahtuma, jossa urheilijat ovat 12–18-vuotiaita. Chalmers oli voittamassa kilpailussa 4 × 400 metrin viestiä. Lisäksi hän sijoittui hopealle 800 ja 1 500 metrin juoksuissa.

Kansainväliselle huipulle 
Chalmers ei päässyt Kanadan joukkueeseen Los Angelesin olympialaisiin 1984, mutta hän edusti maataan seuraavana vuonna Kōben kesäuniversiadeissa, missä hän voitti 3 000 metrillä pronssia. Chalmers kilpaili vuonna 1985 myös useissa kansainvälisissä maastojuoksukilpailuissa ja oli mukana myös maastojuoksun MM-kilpailuissa.

Chalmers edusti Kanadaa vuoden 1987 Pan-Amerikan kisoissa, missä hän sijoittui hopealle 3 000 metrin juoksussa, ja Soulin olympialaisissa 1988. Soulissa hän juoksi 1 500 ja 3 000 metrin matkat. Lyhemmällä matkalla hän karsiutui alkuerissä, ja pidemmällä matkalla hän sijoittui 14:ksi.

Chalmers nousi kansainväliselle huipulle Kansainyhteisön kisoissa 1990. Hän voitti niissä ensimmäisenä naisjuoksijana sekä 1 500 ja 3 000 metrin juoksut. Kaksi vuotta myöhemmin Barcelonassa olympialaisissa Chalmers ei selviytynyt 1 500 metrin finaaliin mutta voitti olympiapronssia 3 000 metrillä. Chalmers oli Kanadan lipunkantaja Kansainyhteisön kisoissa 1994. Hän otti itse kilpailuissa toisen 3 000 metrin kultamitalinsa. Hänen voittoaikansa 8.32,17 oli sekä Kanadan- että Kansainyhteisön kisojen ennätys.

Chalmers sijoittui vuoden 1995 MM-kilpailuissa 1 500 metrin neljänneksi. Hänen piti osallistua myös Atlantan 1996 olympialaisiin, mutta hän joutui sivuun jalkavamman takia. Chalmers lopetti kilpauransa vuonna 1997.

Yksityiselämä 
Chalmers on ollut aktiivinen alkuperäisasukkaiden puolestapuhuja ja kiertänyt puhumassa ympäri Kanadan reservaatteja nuorille. Hän oli mukana myös Brittiläisen Kolumbian opetusministeriön projektissa, jonka tarkoituksena oli laskea high schoolin lopettavien alkuperäisasukkaiden määrää.

Chalmers on naimisissa australialaisen keskimatkojen juoksijan Simon Doylen kanssa. Heillä on kaksi lasta. Chalmers oli aiemmin naimisissa Bob Espinozan kanssa. He erosivat vuonna 1990.

Lähteet 

Kanadalaiset yleisurheilijat
Kanadalaiset olympiamitalistit
Vuonna 1963 syntyneet
Elävät henkilöt